Согласно член 94, точка 22 од Законот за високото образование („Службен весник на Република Македонија“ бр. 82/2018), Сенатот на Американскиот универзитет на Европа - ФОН, на седницата одржана на -------, го донесе следниот:

**П р а в и л н и к**

**ЗА УСЛОВИТЕ, КРИТЕРИУМИТЕ И ПРАВИЛАТА ЗА ЗАПИШУВАЊЕ И СТУДИРАЊЕ НА НА ПРВ И ВТОР ЦИКЛУС**

 **НА СТУДИИ НА**

**АМЕРИКАНСКИОТ УНИВЕРЗИТЕТ НА ЕВРОПА - ФОН**

**(ПРЕЧИСТЕН ТЕКСТ)**

**I ОПШТИ ОДРЕДБИ**

**Член 1**

Со овој Правилник се утврдуваат условите, критериумите и правилата за запишување и студирање на студиите од прв и втор циклус студии на Американскиот универзитет на Европа - ФОН (во натамошниот текст: АУЕ - ФОН), а особено за: F

* + почетокот, обемот и организацијата на студиите,
	+ услови критериуми и правила за запишување како и постапка за упис,
	+ правилата за проверка на знаењата и оценување
	+ правилата за студирање, права и обврски на студентите и напредувањето, инклузивно со условите за побрзо напредување,
	+ завршување на студиите и престанок на статусот студент,
	+ услови критериуми и правила за премин помеѓу студиските програми,
	+ повторувањето на семестарот, презапишувањето на предмети, односно условното напредување,
	+ услови критериуми и правила за мирување на студии и продолжувањето на студиите по прекинувањето,
	+ паралелно, интердисциплинарно и индивидуално студирање,
	+ видот на исправите кои му се издаваат на студентот врз основ на евиденцијата определена со овој закон,
	+ постапката за заштитата на правата на студентите,
	+ други правила поврзани со условите, критериумите и прави-
	за запишување и студирање на прв и втор циклус студии и правата и должнлата остите на студентите.

Правилата за студирање може поблиску да се определат со посебен правилник за студирање на секоја единица на АУЕ - ФОН, согласно спецификите на студиското подрачје.

**Член 2**

 Единиците нa АУЕ - ФОН организираат студии од прв циклус академски студии (додипломски студии) во траење од три или четири години и со нивно завршување се стекнуваат 180, односно 240 ЕКТС кредити.

**Член 3**

 Единиците н АУЕ - ФОН организираат студии од втор циклус академски студии (постдипломски студии) во траење од една или две години и со нивно завршување се стекнуваат 60, односно 120 ЕКТС кредити.

**Член 4**

 На АУЕ - ФОН се организираат и стручни студии од прв и втор циклус.

 Стручните студии од прв циклус траат три години и со нивно завршување се стекнуваат 180 ЕКТС кредити.

 Стручните студии од втор циклус (специјалистички студии) траaт една година и со нивно завршување се стекнуваат 60 ЕКТС кредити.

 Во рамки на првиот циклус може да се реализираат и кратки стручни студиски програми од 60 до 120 ЕКТС кредити.

**Член 5**

 Квалификациите кои се стекнуваат со завршување на студиска програма од член 2 од овој Правилник припаѓаат на нивото VI Б за тригодишните додипломски студии, односно на нивото VI A за четиригодишните додипломски студии од Националната рамка на квалификации утврдена со Законот за националната рамка на квалификации и соодветствуваат на ниво VI од Европската рамка на квалификации.

 Квалификациите кои се стекнуваат со завршување на студиска програма од член 3 од овој Правилник припаѓаат на нивото VII A од Националната рамка на квалификации утврдена со Законот за националната рамка на квалификации и соодветствуваат на ниво VII од Европската рамка на квалификации.

 Квалификациите кои се стекнуваат со завршување на студиска програма од член 4, став 2 од овој Правилник припаѓаат на нивото VI Б од Националната рамка на квалификации утврдена со Законот за националната рамка на квалификации и соодветствуваат на ниво VI од Европската рамка на квалификации.

 Квалификациите кои се стекнуваат со завршување на студиска програма од член 4, став 3 од овој Правилник припаѓаат на нивото VII Б од Националната рамка на квалификации утврдена со Законот за националната рамка на квалификации и соодветствуваат на ниво VII од Европската рамка на квалификации.

 Квалификациите кои се стекнуваат со завршување на студиска програма од член 4, став 4 од овој Правилник припаѓаат на нивото V A од Националната рамка на квалификации утврдена со Законот за националната рамка на квалификации и соодветствуваат на ниво V од Европската рамка на квалификации.

**II ЗАПИШУВАЊЕ НА СТУДИИ**

**Услови за запишување**

**Член 6**

Државјаните на Република Македонија имаат еднакво право на запишување и студирање на Униврзитетот.

**Член 7**

На прв циклус на студии може да се запише лице кое положило државна матура или меѓународнa матура или кое завршило соодветно четиригодишно средно образование според прописите кои важеле пред воведувањето на државната матура.

Сенатот на АУЕ - ФОН, на предлог на наставно-научните совети, односно наставно-научните и уметнички совети, односно научните совети (во понатамошниот текст: Совет) на единиците на АУЕ - ФОН, определува кои наставни програми за средно образование се соодветни за упис на одделни академски или стручни студии.

Сенатот на АУЕ - ФОН, на предлог Советот на единиците на АУЕ - ФОН може да определи и дополнителни услови за упис и на кандидати кои имаат завршено други програми за средно образование.

**Член 8**

На втор циклус на студии може да се запише лице кое завршило соодветни студиски програми од прв циклус, со минимум стекнати 180 ЕКТС кредити.

Сенатот на АУЕ - ФОН, на предлог на Советот на единицата на АУЕ - ФОН, определува кои студиски програми од прв циклус се соодветни за упис на одделни академски или стручни студии.

Сенатот на АУЕ - ФОН на предлог на Советот на единицата на АУЕ - ФОН може да определи и дополнителни услови за упис и на кандидати кои имаат завршено други студиски програми.

**Член 9**

Лицата кои го завршиле претходното образование во странство можат да се запишат на АУЕ - ФОН, доколку надлежен државен орган им ги признал странските квалификации.

Се смета дека условите за запишување од член 7 и член 8 од овој Правилник ги исполнува и лицето кое завршило соодветно образование во странство.

Се смета дека условите за запишување од член 7 и член 8 од овој Правилник ги исполнува и лицето кое не завршило соодветно образование во странство доколку ги исполнува условите за упис на студии утврдени со одлуката на Сенатот на АУЕ - ФОН, на предлог на Универзитетската конкурсна комисија.

**Член 10**

На АУЕ - ФОН може да студираат и странски државјани, односно лица без државјанство, под еднакви услови како и државјаните на Република Македонија, освен во делот на финансирањето на студиите.

Во прва година на АУЕ - ФОН може да се запише неограничен број канди­дати – странски државјани, во рамки на вкупниот број на места предвидени во акредитираната квота за студенти според капацитетот утврден со решението за акредитација и предвиден број на слободни места за запишување согласно конкурсот за запишување на студии.

**Финансирање на студиите**

**Член 11**

На АУЕ - ФОН се запишуваат редовни и вонредни студенти со самофи­нансира­ње на студиите.

Висината на школарината се утврдува со договорот за студирање, согласно одлука на Органот на основачот.

**Одлука за бројот на студенти кои се запишуваат**

**Член 12**

 Одлука за бројот на студенти кои се запишуваат донесува Советот на единицата на АУЕ - ФОН на која се реализира студиската програма.

Вкупниот број на студентите на студиските програми на сите единици на АУЕ - ФОН не може да биде поголем од бројот утврден според капацитетот утврден со решението за акредитација на АУЕ - ФОН.

**Начин на запишување на студии**

**Член 13**

Запишувањето на студии се врши по пат на јавен конкурс што го објавува АУЕ - ФОН, најмалку пет месеци пред започнувањето на наставата.

Конкурсот за упис на студии го утврдува Ректорската управа на АУЕ - ФОН, врз основа на член 13 од овој Правилник, по претходно добиена согласност од Органот на основачот на АУЕ - ФОН.

Конкурсот за прв и/или втор циклус на студии ги содржи:

* името на АУЕ - ФОН и неговата адреса;
* називот на студиската програма;
* местото на изведување на студиската програма;
* времетраењето на студиите;
* условите за запишување;
* бројот на слободни места за запишување;
* висината на школарината;
* постапките и роковите за пријавување и запишување.

**Член 14**

Кандидатот е должен да поднесе пријава за конкурирање за упис на студии до денот утврден во Конкурсот.

Во пријавата кандидатот мора да ја наведе студиската програма за која конкурира и дали конкурира за упис на редовни или на вонредни студии.

Покрај пријавата, кандидатот е должен да ги приложи сите документи утврдени во Конкурсот.

**Конкурсни комисии**

**Член 15**

Факултет/институт во состав на АУЕ - ФОН кој има студиска програма за која е распи­шан конкурс за упис на нови студенти е должен да формира конкурсна коми­сија веднаш и не подоцна од 5 дена по објавување на конкурсот.

Конкурсната комисија на единицата ја сочинуваат претседател и двајца членови. Претседателот е лице избрано во наставно-научно или научно звање од единицата.

Членовите на конкурсната комисија на единицата ги избира Советот на единицата.

Конкурсната комисија на единицата се грижи за реализација на по­стап­ката за пријавување, исполнетоста на условите за упис согласно приложената документација на кандидатите и селекција на кандидатите, во согласност со одредбите содр­жани во конкурсот за упис на нови студенти.

Конкурсната комисија на единицата расправа по приговори на канди­датите за упис и доне­сува одлуки.

Конкурсната комисија на единицата има обврска да доставува податоци за текот на постапката за пријавување, селекција и упис на нови студенти до АУЕ - ФОН конкурсна комисија.

Конкурсната комисија на единицата има обврска да подготви извештај за резул­татите од уписот кои ги доставува до Советот на единицата.

**Член 16**

Подготовката и реализацијата на конкурсот за упис на нови студенти ги спро­ве­дува Универзитетска конкурсна комисија.

Универзитетската конкурсна комисија ја сочинуваат претседателите на конкурсните комисии на секоја единица во состав на АУЕ - ФОН и проректорот за настава. Проректорот за настава, по функција е претседател на Универзитетската конкурсна комисија.

Во работата на Универзитетската конкурсна комисија учествуваат и претставници од стручните служби на АУЕ - ФОН, без право на одлучување.

Административно-техничката поддршка на Универзитетската конкурсна коми­сија ја врши Службата за студентски прашања на Универзитетот.

**Член 17**

Универзитетската конкурсна комисија:

* по предлог на единиците на АУЕ - ФОН, ги утврдува критериумите врз основа на кои се врши селекцијата и изборот на кандидатите за упис;
* изготвува Упатство за реализација на конкурсот за упис на нови студенти;
* ја следи реализацијата на конкурсот, расправа по приговори на студентите и донесува одлуки.

Универзитетската конкурсна комисија одлучува со гласање по принципот на просто мнозинство.

По завршувањето на роковите за упис на нови студенти предвидени во конкур­сот, Универзитетската конкурсна комисија изготвува извештај за резултатите од уписот на студентите и го доста­вува до Ректорската управа на АУЕ - ФОН.

**Постапка за селекција**

**Член 18**

Универзитетската конкурсна комисија ја утврдува постапката за селекција на кандидатите за упис на начин кој гарантира рамноправност на сите кандидати без оглед на раса, боја на кожа, пол, јазик, вера, политичко или друго уверување, етничко, национално или социјално потекло, имот, раѓање, општествена положба, инвалидност, сексуална ориентација и возраст.

Основен критериум при рангирањето на кандидатите се претходно стекнатите знаења и компетенциите на кандидатите.

 Советот на единицата која е носител на студиската програма ги одредува еле­ментите кои се значајни за студиската програма во постапката за селекција на кандида­тите. Истиот може да донесе одлука за посебни услови за упис на студиските програми кои ги изведува, а кои се составен дел на кон­курсот за упис на нови студенти.

**Право на приговор**

**Член 19**

Кандидатот има право на приговор за исправноста на постапката за селек­ција на кандидатите што го доставува до Конкурсната комисија на единицата која е носител на студиската програма за која конкурирал. Приговорот се поднесува во рок од 24 часа од објавувањето на резултатите од уписот.

Комисијата е должна да го разгледа приговорот на кандидатот и во рок од 24 часа од неговото поднесување да го извести канидатот.

Ако кандидатот не е задоволен со донесената одлука од страна на кон­курсната ко­мисија на единицата, има право во рок од 24 часа од известувањето/истакнувањето на огласна табла на АУЕ - ФОН, да достави приговор до Универ­зитетската конкурсна комисија.

Универзитетската конкурсна комисија е должна да го разгледа приговорот на кандидатот во рок од 24 часа од неговото поднесување.

Одлуката на универзитетската конкурсна комисија е конечна.

**Стекнување статус на студент**

**Член 20**

Право на упис на студии кандидатот стекнува согласно усло­вите и критериумите утврдени во конкурсот за упис на студенти, а според постигна­тите поени во процесот на селекција.

Кандидатот кој остварил право на упис, но во предвидениот (огласениот) рок не извршил упис, го губи правото за стекнување статус на студент. Во тој случај, правото за упис го стекнува следниот кандидат на ранг-листата кој претходно не заземал место во рамките на одобрената квота за упис на студенти.

**Член 21**

Статус на студент, а со тоа и член на академската заедница, се стекнува со запи­шување на студиска програма и потпишување договор за студирање.

Запишаните студенти се евидентираат од Службата за студентски прашања на АУЕ - ФОН во матичната книга на запишани студенти согласно закон. Статусот на студент се докажува со студентска легитимација или со индекс.

**III НАСТАВА**

**Почеток и завршување на студиска година**

**Член 22**

 Студиската година започнува на 1 октомври, а завршува на 30 септември следната година и се дели на два семестри, зимски и летен.

Со одлука на Сенатот, студиската година може да се подели на три семестри и наставата да се остварува во циклуси.

Периодот за реализација на наставата по семестри ја определува ректорската управа за што усвојува годишен глобален календар за академската година (во понатамошниот текст: Универзитетски календар).

**Обем на студиите**

**Член 23**

Во рамки на најмногу 40 седмици годишно, вкупното оптоварување на студентите изнесува од 1500 до 1800 часа годишно.

**Член 24**

Студиските програми од првиот циклус содржат од 20 до 30 часа неделно предвидени за предавања, вежби, семинари и други наставни активности, што се реализираат 30 недели годишно.

**Член 25**

Оптоварувањето на студентите од член 24 од овој Правилник опфаќа предавања, вежби, семинари, индивидуална настава, практично оспособување, хоспитација, теренска работа, согласно спецификите на наставно-научните и/или уметничките области на предметите и активностите од студиската програма, како и консултативно-инструктивна настава, форми на континуирана проверка на знаењата и испити (контакт часови), како и учење и други форми на самостојна работа на студентот: спортски активности, проектни активности, истражување на литература, изработка на семинарски задачи, изработка на завршен труд (дипломски, магистерски), итн.

**Организација на студиите**

**Член 26**

Академските и стручните студии на АУЕ - ФОН т се организираат и изведу­ваат како редовни, односно вонредни студии.

Настава за редовните студии се организира доколку за студиската програма се формира група од најмалку 10 студенти.

Доколку не се организаира група согласно став 2 од овој член, студиите за запишаните студенти ќе се изведуваат со индивидуална настава или друга форма, на начин што ќе го определи Советот на единицата која е реализатор на студиската програма.

Вонредните студии се изведуваат на начин кој е прилагоден на можностите на студентите за следење на наставата (предавања, вежби, семинари и консултации).

**Член 27**

Организацијата и временското распоредување на предавањата, семинарите и вежбите се прилагодуваат на специфичноста на студиската програма, согласно одлука на Советот на единицата која е реализатор на студиската програма и овој Правилник.

**Член 28**

Универзитетскиот календар за наредната академска година го донесува Ректор­ската управа, пред завршетокот на тековната академска година и го објавува преку своите гласила (огласна табла, интернет страница) најмалку 10 дена пред почетокот на учебната година.

Универзитетскиот календар ги содржи рамковните одредби за временската дистрибуција на наставата, периодот за реализација на испититните сесии, како и држав­ните и универзитетските празници.

Врз основа на универзитетскиот календар, Советот донесува неделен распоред на часовите за настава што го објавува преку своите гласи­ла, и распоредот на работни задачи за тековната учебна година, најдоцна 10 дена пред почетокот на учебната година.

**Член 29**

Референтот на службата за студентски прашања задолжен за единицата на АУЕ - ФОН ги чува:

* универзитетскиот календар за академската година,
* распоредот на предавањата, семинарите и вежбите за секоја студиска програма за секој семестар во академската година, и
* распоредите за испититните сесии за секоја студиска програма за секој семестар во академската година

**IV. ПРАВИЛА ЗА СТУДИРАЊЕ**

**Напредување во студиите**

**Член 30**

Студентите напредуваат во студиите преку запишување на предвидените предмети/модули, исполнување на обврските предвидени со студиската програма, полагање испити, административна заверка на освоените ЕКТС кредити и запишување на наредна година и семестар.

Напредувањето по години и семестри е постапно.

Со започнувањето на секој семестар, студентот е должен да го запише семестарот.

Со започнувањето на секоја академска година и запишувањето на соодветниот зимски семестар, се смета дека студентот напредувал во следната, повисока година на студии.

Следењето, водењето и административната поддршка на студентот во текот на неговото студирање го врши Службата за студентски прашања на АУЕ - ФОН.

**Член 31**

При преминување на друга студиска програма или при преминување од друга високо-образовна установа од земјата или странство (трансфер), студентот се запишува во следниот семестар од семестарот кој последен пат го запишал на претходната студиска програма, односно на претходната високо-образовна установа, без оглед на признатите испити.

 Студентите кои преминале од друга студиска програма или преминале од друга високо-образовна установа, напредуваат во студиите согласно член 30, ставови 3 и 4 од овој Правилник.

**Член 32**

Бришан.

**Член 33**

 Бришан.

**Член 34**

Бришан.

**Член 35**

Бришан.

**Член 36**

Бришан.

 **Исклучително успешни студенти**

**Член 37**

 Статус на исклучително успешни студенти стекнуваат редовните студенти кои пред запишувањето на семестарот ги имаат исполнето сите обврски од студиската програма од претходните семестри и имаат остварено среден успех од најмалку 9,50.

 Статусот на исклучително успешен студент се задржува сѐ додека студентот ги исполнува условите на ставот 1 од овој член.

Посебните права на исклучително успешните студенти може да се користат со одобрение од деканот, започнувајќи од втората студиска година.

 **Член 38**

 Студент со статус на исклучително успешен студент има право при запишување на семестар, да го запише два семестри одеднаш.

 Студентот има право на менторска настава за дополнително запишаните предмети.

 За остварување на правото од ставот 1 од овој член, студентот е должен да достави барање до деканот на соодветната единица, најдоцна една седмица пред запишувањето на семестарот. Во барањето задолжително се наведуваат предметите за кои се бара предвремено запишување. Во прилог на барањето се доставува и уверение за положените испити.

 Доколку деканот го одбие барањето, студентот има право на приговор до советот на соодветната единица. Одлуката на советот по основ на приговорот е конечна.

**Член 39**

 Бришан.

 **Преминување од едни на други студии**

 **Член 40**

Во текот на студиите, студентот може да премине од една на друга студиска програма во рамките на истиот факултет на АУЕ - ФОН, или од еден на друг факултет на АУЕ - ФОН, или од други универзитети.

Студентот може да премине од една на друга студиска програма во рамките на иста или различна единица на Униврзитетот најрано при запишувањето на вториот семестар.

Запишувањето на студент од друг универзитет на студиска програма на АУЕ - ФОН се врши врз основа на барање што го доставува студентот пред отпочнувањето на соодветниот семестар, согласно постапка пропишана со закон, Статутот на АУЕ - ФОН и овој Правилник.

 По спроведување на постапката став пет од овој член, Правна служба изготвува Решение за премин на студентот од една во друга студиска програма во рамките на единицата на АУЕ - ФОН, врз основа на записникот од Комисијата за признавање на испити. Решението го потпишува деканот.

 **Член 41**

При преминувањето на студент од една на друга студиска програма во рамки на истиот факултет на Универзитетот, или од една на друга единица на Универзитетот, или од други универзитети, студентот односно кандидатот има право да побара признавање на положените испити и остварените ЕКТС кредити од студиската програма/програми на која/кои претходно студирал.

Барањето се доставува до Комисија за признавање на испити, на пропишан образец. Во прилог на барањето студентот доставува и оргинално Уверение за положените испити од студиската програма на која претходно студирал и предметни програми за положените испити.

Комисија за признавање на испити која е формирана од страна на Советот на единицата одлучува за тоа кои предмети им се признаваат на студентите при премин од друга студиска програма. Комисијата брои најмалку три члена, од кои повеќе од половината се лица избрани во наставно-научни звања на факултетот. Претседател на Комисијата е и Координаторот за ЕКТС на единицата.

Во постапката за признавање на положените испити при премин од студиска програма од друг факултет во рамки на Универзитетот или од друга високообразовна установа, Комисијата за признавање на испити задолжително го утврдува совпаѓањето на студиските програми и положените испити на студиската програма од која преминува, со студиската програма на која преминува, земајќи го во предвид степенот на совпаѓањето и исходот на учењето, согласно член 14 став 2 од Правилникот за Европски кредит трансфер систем и преминот од една на друга студиска програма, односно од една на друга единица на универзитет и од една во друга високообразовна установа.

Комисијата за признавање испити, може, за признавање на определен предмет, да се консултира со актуелниот предметен наставник на АУЕ - ФОН.

Комисијата за признавање испити составува записник, го потпишуваат сите членови на Комисијата и го доставува до Правната служба, најдоцна во рок од 15 дена од приемот на барањето за признавање испити.

Комисијата за призвавање на испити, секогаш кога станува збор за испит од прв циклус на студии, го признава испитот доколку е положен и признат од предметен наставник само за прв циклус, и обратно ако испитот што се признава од втор циклус, мора претходно да е положен во втор циклус.

Правна служба врши проверка на исправноста на податоците содржани во записникот, во рок од три дена од приемот и, доколку констатира неправилности, го враќа на повторна доработка до претседателот на комисијата. Претседателот е должен да ја свика комисијата и најдоцна во рок од три дена да го врати корегираниот записник до правна служба.

По спроведување на процедурата за признавање испити, Правна служба изготвува Решение за признавање на испити во рок од пет дена. Решението го потпишува Претседателот на комисијата за признавање на испити.

Студентот може да подигне примерок од Решението за признавање испити преку референтот на Студенската служба задолжен за евиденција на единицата на универзитетот или Архивата на Универзитетот.

Референтот задолжен за постапување по Решението за признавање испити е должен веднаш да го внесе истото во студентското досие, заедно со целокупната пропратна документација.

Студентот кој не е задоволен од решението за признавање испити може, во рок од три дена од приемот на решението да вложи приговор до Наставно-научниот совет на соодветниот факултет.

Наставно-научниот совет е должен во рок од три дена да одлучи по приговорот.

**Член 42**

Во постапката за признавање на испити, даден предмет од студиската програма на која преминува студентот може да му се признае како положен, доколку еден или повеќе положени предмети од студиската програма од која преминува студентот, по содржина, цели и компетенции кои со негово/нивно положување се стекнуваат, со висок степен се совпаѓаат со соодветната содржина, цели и компетенции за предметот од студиската програма на која преминува студентот. Во таков случај, за признаениот предмет се прифаќа бројот на кредити предвидени според студиската програма на која преминува студентот.

Доколку на студентот може само делумно да му се признае како положен даден предмет, согласно оствареното помало совпаѓање и делумна компатибилност во однос на условите од ставот 1 на овој член, Комисијата за признавање испити го констатира делумното признавање во записникот и го упатува студентот во соработка со предметниот наставник за соодветниот предмет, тој да ги утврди отребните дополнителни активности (семинарски работи, проектни активности, полагање на одредени теми, итн.) кои студентот треба да ги исполни за целосно признавање на испитот.

Предметниот наставник потоа е должен да го спроведе испитот за студентот за овој предмет во сесијата во која ќе го полага, согласно погоре утврдената содржина и обем за испитните обврски. При успешно завршување на испитот, наставникот ја формира конечната оценка земајќи ја предвид и оценката на студентот за релевантните постигнувања на студентот во претходната студиска програма.

**Член 42-а**

Студентот кој претходно студирал на друга високообразовна установа, на исти или сродни студии, може да полага испити во првиот следен испитен рок по запишувањето на АУЕ - ФОН, по предмети кои се содржани во годината на студии во која се запишал студентот и во претходните години на студии.

Сите останати студенти кои претходно студирале на друга високообразовна установа, може да полагаат испити по завршувањето на семестарот во кој се запишале, по предмети од тој семестар.

 **Паралелно студирање**

**Член 43**

 Студентите на АУЕ - ФОН, по завршувањето на првата година на студии, имаат право да се запишат паралелно на друга студиска програма на АУЕ - ФОН, а истовремено да продолжат со студиите на претходно запишаната студиска програма.

 Висината на школарината за паралелно студирање на втората студиска програма ја определува Органот на основачот.

**Член 44**

 За остварување на правото на паралелно студирање на студиските програми на единиците на АУЕ - ФОН, студентот поднесува барање до Советот на единицата на кој сака да ја запише втората студиска програма. Со барањето за паралелно студирање, студентот приложува и уверение за постигнатиот успех на првата студиска програма.

Студентот на кој му е одобрено паралелно студирање, има право да бара признавање на положените испити од првата студиска програма. Предметите се признаваат согласно правилата утврдени во членовите 39 и 40 од овој Правилник.

Вкупниот број на ЕКТС кредити за предметите од двете студиски програми кои студентот ги запишува во секој семестар не смее да биде поголем од 48 ЕКТС.

**Вонредно студирање**

**Член 45**

Вонредните студенти ги имаат истите права и обврски како и редовните, освен во делот на следење на наставата.

Студент може да се запише како вонреден студент, или во тек на студирањето да го промени статусот од редовен во вонреден студент, доколку има основана причина поради која не може редовно да ја следи наставата.

 За основана причина за стекнување статус на вонреден студент се смета: заснован работен однос, склучен договор за професионален спортски или уметнички ангажман, инвалидитет што оневозможува студентот да ја посетува наставата, потешка долготрајна болест, или статус на родител на дете до две години возраст и сл.

 Доколку стекнувањето статус на вонреден студент се бара при запишување на студии, во пријавата за упис студентот задолжително треба да се изјасни, согласно член 14 став 2, од овој Правилник.

 Доколку студент, кој е со статус на редовен, сака да го промени статусот во вонреден студент, тој/таа треба да достави барање до деканот на факултетот кој одлучува за барањето.

 Барањето за стекнување статус на вонреден студент од ставовите 3 и 4 на овој член треба да бидат проследени со соодветни документи за оправданоста на причината за вонредно студирање.

 **Студент-гостин**

**Член 46**

Студент-гостин може да биде редовен или вонреден студент од друг универзитет во земјата и странство кој запишува делови од студиска програма на Универзи­тетот, во согласност со посебниот договор со другиот универзитет за признавање на ЕКТС кредити. Статусот на студент гостин трае најдолго една академска година.

Права­та и обврските на студентот-гостин, начинот на подмирување на трошоците за неговите студии, евентуалната можност за продолжување на студиите на АУЕ - ФОН и други прашања поврзани со статусот на студентот-гостин се уредуваат со договорот меѓу високо образовните установи .

Следењето на наставата и положените испити на студентот-гостин се евидентираат во посебно досие на студентот.

 **Мирување на студиите**

**Член 47**

Мирување на студиите, односно на обврските од статусот на студент, може да се дозволи, најмногу до една година, на барање на студентот, поради подолготрајна спреченост за учество на студентот во наставниот процес:

* за време на породилно отсуство и бременост;
* за студент со дете на возраст до една година;
* за време на болест подолга од 1 (еден) семестар;
* за време на подготовка и настапи на спортски настани кога студентот има статус на член на државна репрезентација.

**Член 48**

Решение за мирување на студиите донесува деканот на факултетот, врз основа на писмено барање на студентот и приложена документација со која се докажува постоењето на оправданата причина заради која е поднесено барањето за мирување.

При врачување на решението со кое е дозволено мирување, студентот се известува за последиците од евентуалната промена на студиската програма во текот на мирувањето.

**Член 49**

За време на траењето на мирување на студиите, студентот има право да ги полага испитите од запишаните предмети во последниот семестар пред мирувањето на студиите, за кои има исполнето услови за полагање.

**Член 50**

Студентот е должен да го активира мирувањето на обврските во рок од 15 дена по истекување на причините за мирување. Доколку студент не го активира мирувањето ниту ја запише наредната академска година, го губи статусот на студент.

**Измена на студиска програма**

**Член 51**

Доколку по запишувањето на студиите се промени студиската програма, студентите имаат право да го завршат полагањето на испитите според програмата која важела во времето на запишување на студиите, во рокот предвиден за реализација на студиската програма, продолжен за две години.

**Член 52**

Во случај на промена на студиската програма, студентот кој не ги завршил студиите во рокот предвиден со член 51 од овој Правилник, или ги продолжува студиите по одреден прекин (мирување), има право да ги продолжи студиите според новата студиска програма.

На студентот кој ги продолжува студиите според новата студиска програма му се признаваат положените испити од програмата по која претходно студирал.

На постапката за признавање се променуваат одредбите од член 40 до член 42 од овој правилник.

**Престанок на статусот на студент**

**Член 53**

На студентот му престанува статусот на студент на АУЕ - ФОН според усло­вите и постапка утврдени со закон, Статутот на АУЕ - ФОН и со овој Правилник.

Статусот на студент престанува, ако студентот:

* дипломира;
* не ги заврши студиите во рокот утврден со закон и овој Правилник;
* се испише;
* причини определени согласно договорот за студирање
* не изврши упис на предмети во даден семестар;
* е исклучен од АУЕ - ФОН.

Статусот на студент може да биде обновен на барање на студентот, само доколку статусот престанал од причините определени во став 2 точка 2, 4 и 5 од овој став.

Трошоците за обновување на статусот ги сноси студентот.

За спроведување на постапката за обновување на статусот студент, студенот преку архивата на Униеверзитетот поднесува молба за рективација на пропишан образец.

Архивата на АУЕ - ФОН, молбата веднаш ја доставува до лицето задолжено за спроведување на постапката за реактивација.

Лицето е должно по основ на молбата да побара од службата за сметководство извод од финансискката картица за студентот од која се гледа финансиската состојба. Органот на основачот ги определува согласно ценовникот трошоците за обновување на статусот.

Доколку студентот се согласи со висината на трошоците за реактивација, лицето задолжено за спроведување на постапката за реактивација обезбедува од студентската служба уверение за положени испити за студентот. Молбата за обновување на статусот, заедно со молба за признавање на испити и со уверението за положени испити, се доставува преку архивата до Комисијата на факултетот за признавање на испити која ја спроведува постапката од член 41 и 42 од овој правилник.

По основ на решение за премин на студентот од една во друга студиска програма и решението за признавање на испити, референтот на студентската служба задолжен за факултетот изготвува нов индекс и формира ново досие за студентот во кое се чува целокупната документација за обновување на статусот студент и старото досие.

**Дисциплински мерки**

**Член 54**

За повреда на должностите и за неисполнување на обврските, на студент може да му се изрече дисциплинска мерка опомена, јавна опомена и исклучување.

Дисциплинската мерка исклучување се применува за учебната година во која е изречена. Дисциплинските мерки ги изрекува комисијата за дисциплински мерки на единицата на АУЕ - ФОН.

Во составот на дисциплинската комисија еден член делегираат студентското собрание на единицата на која е запишан студентот.

Со Статутот на АУЕ - ФОН се определува составот на дисциплинската комисија, начинот и постапката за утврдување на дисциплинската одговорност, мерките и условите под кои дисциплинската мерка се изрекува и правото на заштита на студентот.

Постапката за дисциплинската одговорност се спроведува врз начелото на праведност и сослушување од страна на комисијата за дисциплински мерки.

**V ПРОВЕРКА НА ЗНАЕЊАТА И ОЦЕНУВАЊЕ**

**Начин на полагање и оценување**

 **Член 55**

За секоја наставна дисциплина (предмет), начинот на полагање на испитот и оценувањето се утврдуваат во предметната програма.

Проверката на знаењето на студентот по наставните предмети се врши конти­нуирано во текот на наставно-образовниот процес и се изразува во поени.

Студент, кој при континуираното проверување на знаењето не постигнал задо­волителни резултати, го повторува испитот од дадената наставна дисциплина (класичен испит).

Испитот од став 3 на овој член може да се полага усмено, писмено и/или прак­тично согласно предметната програма.

**Член 55-а**

Студентот го полага испитот кај предметниот наставник.

Доколку предметниот наставник е отсутен или на друг начин е спречен да го реализира испитот во определен испитен рок, деканот на соодветниот факултет ќе формира комисија за реализирање на испитот во тој испитен рок.

Доколку деканот, како предметен наставник, е отсутен или на друг начин е спречен за работа, комисиите за полагање испити ги формира ректорот.

**Член 55-б**

Во случај кога за одреден предмет во еден семестар или академска година бил определен еден наставник, а во наредниот семестар, односно, наредната академска година, за истиот предмет е определен друг предметен наставник, наставникот кој предходно бил определeн за тој предмет ги реализира испитите се додека трае наставата во семестарот во кој другиот предметен наставник за прв пат бил определен по соодветниот предмет. Предметниот наставник кој го презел предметот го презема и реализирањето на испитите по тој предмет одкако ќе заврши семестарот во кој за прв пат ја изведувал наставата по тој предмет.

Доколку во последниот семестар не бил определен предметен наставник или определениот предметен наставник го раскинал договорот за работа или соработка со АУЕ - ФОН студентот полага кај новоназначениот предметен наставник.

**Член 55-в**

Доколку предметниот наставник е во роднинска врска со студентот, во права линија до било кој степен; во странична линија до четврти степен или во сватовска линија до втор степен, должен е за тоа да го извести деканот. Во таков случај, деканот формира тричлена комисија од кои најмалку двајца се од соодветната област за реализирање на испитот во определениот испитен рок, за конкретен студент, најдоцна до почетокот на испитот.

Доколку деканот, како предметен наставник, е во роднинска врска со студентот како во претходниот став од овој член, за тоа ќе го извести ректорот. Во таков случај, ректорот ќе постапи како деканот во претходниот став од овој член.

**Член 55-г**

Доколку студентот трипати неуспешно полагал еден испит, во следниот испитен рок, има право да побара полагање на испитот пред комисија.

Барањето за полагање испит пред комисија се поднесува до деканот на соодветниот факултет, преку архивата, најдоца во рокот за пријавување испити во тој испитен рок.

Деканот формира тричлена комисија, од кои најмалку двајца се од соодветната област, најдоцна пред почетокот на испитот.

Предметниот наставник е член на комисијата.

Претседателот на комисијата е должен да ја свика комисијата за спроведување на испит најдоцна наредниот ден од терминот предвиден за одржување на испитот. Доколку истото не го стори, испитот го закажува вториот член на комисијата, согласно донесената одлука, а против претседателот ке се поведе дисциплинска постапка. Одлуката за оценување се донесува со мнозинство.

Решението на деканот со кое се одобрува и се формира комисија за полагање испит се чува во материјалното досие на студентот.

**Известувања за испитните обврски и начинот на полагање на испитот**

 **Член 56**

Проверката на знаењата по одделни наставни предмети се врши на начин определен од предметниот наставник согласно елаборатот за акредитација на студиската програма во рокови утврдени со член 58 од овој Правилник.

Предметниот наставник е должен на почетокот на наставата да ги запознае студентите со инструментите кои се користат при континуираното проверување на знаењата: колоквиу­ми, тестови, есеи, семинарски работи, проекти, практични активности, итн, нивното вреднување и критериумите за добивање позитивна оценка од овој Правилник.

**Студенти со попреченост, врвни спортисти и уметници**

**Член 57**

За студентите со попреченост, врвни спортисти или врвни уметници кои не се во можност да го полагаат испитот во закажан рок за полагање испит, АУЕ - ФОН ќе обезбеди друг термин во согласност со овој правилник.

**Испитни рокови**

**Член 58**

Испитните рокови за класично полагање на испити можат да бидат редовни и вонредни.

Редовни испитни рокови се: зимски, летен и есенски и се одржуваат во следни­ве термини:

- зимскиот испитен рок, по правило, се одржува во периодот од 25 јануари до 20 февруари,

- летниот испитен рок, по правило, се одржува од 10 јуни до 5 јули,

- есенскиот испитен рок, по правило, се одржува од 1 септември до 25 септем­ври.

Распоредот за полагање на испити за сите испитни рокови се објавува на поче­токот на академската година согласно академскиот календар.

По исклучок, на барање на студентот со приложување на соодветна документација, кога за тоа постојат оправдани причини, со согласност на деканот на факултетот, тер­минот за пола­гање на испит може да се замени со друг термин во истиот испитен рок или друг термин. Одлуката со која деканот дава согласност на барањето се чува во студентското досие.

Универзитетскиот координатор за спроведување на ЕКТС, по предлог на студентите, може да достави барање до Ректорската управа на АУЕ - ФОН, за одобрување вонредна испитна сесија. Доколку Ректорската управа утврди дека барањето е основано, го усвојува истото и одредува вонреден испитен рок. Ректорската управа може да одлучи за организирање на вонредна испитна сесија, најмногу по една во семестар.

**Член 58-а**

Доколку, согласно распоредот за полагање испити во еден испитен рок, студентот треба да полага два или повеќе испити во ист термин, кај ист или различен наставник, предметниот наставник е должен, по барање на студентот, да определи дополнителен термин за полагање на испитот.

**Пријавување на испити**

**Член 59**

Право на пријавување за полагање на испит по наставен предмет има студентот кој го има запишано предметот во семестралниот лист и кој во моментот на пријавување ги подмирил во целост доспеаните финансиски обврски предвидени со договорот за студирање.

Во еден испитен рок студентот може да пријави испити по предмети кои вкупно носат 32 ЕКТС кредити, односно онолку ЕКТС кредити колку што носат предметите кои ги слушал во последниот запишан семестар.

По исклучок, при особено оправдани околности, деканот може да дозволи студентот да полага и повеќе испити во еден испитен рок, но вкупниот збир на ЕКТС кредити кои ги носат да не надминува 40.

Деканот може да дозволи полагање повеќе испити во еден испитен рок, од став 3 од овој член, само еднаш во текот на студиите на соодветниот цилкус.

Ако студентот, последен пат го има запишано предметот во зимскиот семестар, истиот има право да го полага заклучно со последниот испитен рок пред запишување на зимскиот семестар во следната академска година.

Ако студентот, последен пат го има запишано предметот во летниот семестар, истиот има право да го полага заклучно со последниот испитен рок пред запишување на летниот семестар во следната академска година.

Студент кој нема да го положи испитот по даден предмет во испитните сесии од периодот утврден со ставовите 2 и 3 од овој член, може да го презапише предметот во соодветниот семестар (зимски/летен) во следната академска година.

**Член 60**

Пријавата за полагање на испит се поднесува по писмен пат на соодветен обра­зец и/или по електронски пат во утврден рок за кој студентите навремено се информираат пред секоја одделна испитна сесија.

Студентската служба на АУЕ - ФОН, најдоцна два работни дена по завршува­ње на пријавувањето, формира конечни списоци на пријавените студенти и истите ги доставува до предметниот наставник.

**Постапка и одлучување по приговор за испит**

**Член 60-а**

Доколку студентот не е задоволен од оценката добиена наиспитот, има право на приговор, во рок од 24 часа од завршувањето на усмениот испит, односно од објавувањето на резултатите од писмениот испит.

Приговорот се поднесува до деканот на соодветниот факултет, преку архивата.

Приговорот содржи:

- податоци за датумот на полагање на испитот, предметот, предметниот наставник и добиената оценка;

- причина за која се поднесува приговорот;

- потпис на подносителот.

Работникот во архивата е должен на приговорот да го назначи датумот и часот на поднесувањето.

**Член 60-б**

Деканот ќе се отфрли приговорот доколку е ненавремен, нецелосен или е поднесен од неовластено лице.

За основаноста на приговорот деканот одлучува врз основа на податоците наведени во истиот, писменото изјаснување на предметниот наставник, односно дежурниот, испитната документација, а по потреба и други докази.

Ако деканот го усвои приговорот, предметниот наставник ќе ја преиспита оценката од завршното оценување. Ако наставникот не ја преиспита оценката што ја утврдил, сту-дентот го полага испитот пред тричлена комисија која ја формира деканот, во следните 24 часа, односно следниот работен ден.

Ако деканот не го усвои приговорот, студентот има право на жалба до Наставно-научниот совет на соодветниот факултет, во рок од 24 часа од приемот на решението.

**VI ЗАВРШУВАЊЕ НА СТУДИИТЕ**

**Член 61**

Студентот ги завршил студиите кога ќе ги исполни сите обврски предвидени со студиската програма, ги положил сите испити и изработил завршен труд (дипломска работа, дипломски труд, специјалистички труд, магистерскиот труд) кој ќе биде позитивно оценет, односно одбранет, доколку истиот е предвиден со студиската програма.

**Период на завршување на студии**

**Член 62**

Периодот на завршување на студиите е определен со времето потребно за реализација на студиската програма, продолжено за две години. Во овој рок не се смета вфремето за изработка и одбрана на соодветен завршен труд, согласно студиската програма.

При особено оправдани околности, по барање на студентот, деканот на соодветниот факултет може да дозволи продолжување на периодот за завршување на студиите за уште една година.

Периодот за завршување на студиите, во никој случај не може да биде подолг од времето потребно за реализација на студиската програма продолжено за вкупно три години.

Кога периодот за завршување на студиите е продолжен за уште една година, студентот ќе полага испити кај наставници определени со актуелниот распоред и програма

Студентите кои во рокот од став 3 нема да ги положат предвидените испити во студиската прогама, имаат право повторно да ја запишат соодветна студиска програма, во студиска година определена врз основа на признаените испити.

Со одлука на основачот или на орган на основачот се утврдува посебен финансиски надомест за студентит за продолжување на периодот за завршување на студиите, согласно став 2 од овој член и за повторно запишување на студиска програма, согласно правото утврдено во став 5 од овој член.

 **Постапка за пријавување, изработка и одбрана на дипломска работа**

**Член 63**

 Дипломска работа, согласно решението за акредитација на студисктата програма (понатамошниот текст: дипломска работа) е самостоен труд во којшто студентот ја обработува избраната тема со примена на научни и стручни методи и преку кој покажува дека стекнал научни и стручни компетенции во согласност со целите на студиската програма.

Студентот на студиска програма на прв циклус на студии за која е предвидена изработка на дипломска работа, согласно решението за акредитација на студисктата програма, може да пријави изработка на дипломска работа, согласно решението за акредитација на студисктата програма најрано на почетокот на последниот семестар од студиската програма (шести за тригодишни студии, односно осми за четоригодишни студии), доколку ги положил сите испити од претходните студиски години на соодветната студи­ска програма.

Условите за пријавување, изработка и оценка на дипломската работа ги определува Советот на факултетот на кој се реализира студиската програма, согласно овој Правилник и спецификите на своите студиски прогами.

**Член 64**

Предметните дисциплини по кои може да се изработуваат дипломски работи, согласно решението за акредитација на студисктата програма ги определуваат Советот на секој од факулте­тите на почетокот на академската годи­на. Советот може да прецизира и листа на работни наслови на теми за дипломска работа, согласно решението за акредитација на студисктата програма и одговорни наставници за истите - ментори.

Насловот и тезите на дипломска работа, согласно решението за акредитација на студисктата програма ги определува наставник од соодветната област, во договор со студентот.

Пријавата за дипломска работа, согласно решението за акредитација на студисктата програма, на пропишан образец, се поднесува до Советот, преку Архивата.

Студентската службата и Службата за сметководство претходно потврдуваат дали студентското досие, во материјална форма, ги содржи сите потребни документи и пријави и дали студентот целосно ги има регулирано финансиските обврски.

Темата за дипломска работа, согласно решението за акредитација на студисктата програма се смета за усвоена само врз основа на одлуката на Советот на факултетот.

Менторот за изработка на дипломска работа, согласно решението за акредитација на студисктата програма се избира од страна на Советот на факултетот, имајќи ги предвид предлогот на студентот за ментор и компетентноста на наставникот за соодветната област.

Во текот на периодот за изработка на дипломска работа, согласно решението за акредитација на студисктата програма, на образложено барање на студентот или менторот, Советот може да прифати пријава на нов дипломски труд, кај истиот или друг предметен на­ставник.

Дипломска работа, согласно решението за акредитација на студисктата програма се пишува на македонски јазик, односно на јазикот на кој се реализира студиската програма (англиски, албански).

Формата и правилата на дипломска работа, согласно решението за акредитација на студисктата програма ги пропишува факултетот на кој се реализира студиската програма, во согласност со спецификите на студиското подрачје и Упатството за изработка на семинарска работа и есеј, дипломска работа и магистерски труд на АУЕ - ФОН.

**Член 65**

Студентот ја доставува дипломска работа, согласно решението за акредитација на студисктата програма за оценка (и одбрана, доколку за истиот е предвидена согласно студиската програма), најдоцна во рок една година од денот на одобрувањето на темата.

По истекот на рокот од претходниот став од овој член, Советот може по барање на студентот, од оправдани причини, рокот за изработка и одбрана на завршниот труд да го продолжи за уште една година (вкупно две години од денот на одобрувањето на темата), без оглед во која фаза се наоѓа постапката.

Студент кој нема да ги заврши студиите согласно роковите став 1 и 2 од овој член, има право повторно да пријави изработка на дипломска работа, согласно решението за акредитација на студисктата програма, кај истиот или друг ментор.

Студентот може да ја достави изработената дипломска работа, согласно решението за акредитација на студисктата програма за оценување, откако ќе ги положи сите предвидени предмети, ќе ги исполни условите и сите обврски од студиската програма и ќе ги регулира сите административни и финансиски обврски, за што потврда издава службата за студентски прашања. Дипломскиот труд се доставува до Архивата на АУЕ - ФОН, во 4 (четири) примероци.

По изработката на дипломска работа, согласно решението за акредитација на студисктата програма, менторот може да обезбеди извештај од базата на податоци за плагијати на министерството надлежно за работите на високото образование, доколку таква база постои. Проверката е прифатлива доколку извештајот од проверките не надминува 30 проценти.

Дипломската работа, согласно решението за акредитација на студисктата програма за тригодишна студиска програма ја оценува комисија составена од два наставника. Дипломската работа за четиригодишна студиска програма ја оценува комисија составена од три наставника.

Рокот за оценка на трудот не може да биде подолг од 30 дена.

Менторот е член на комисијата од став 5 на овој член.

Комисиите за оценка (и одбрана) од став 5 на овој член ги опре­делува Советот на соодветниот факултет.

Во услови и кога со студиската програма не е предвидена јавна одбрана на дипломска работа, согласно решението за акредитација на студисктата програма, на барање на еден од членовите на комисијата / студентот, може да се спроведе и одбрана / јавна презентација на дипломската работа.

**Член 66**

Комисијата, во договор со студентот, го определува денот на оцена и/или одбраната на дипломска работа, согласно решението за акредитација на студисктата програма. За денот на оцена и/или одбраната на дипломската работа, менторот ги известува Правната служба и Студенската служба, најмалку 5 работни дена пред оцената и/или одбранатата.

Одбраната започнува со воведно излагање на менторот кој ги запознава присут­ните со темата на дипломската работа.

По излагањето на менторот, на кандидатот му се овозмо­жува во траење (по пра­вило) од 20 минути, да ја изложи дипломската работа.

По излагањето на кандидатот, членовите на комисијата поставуваат прашања кои се релевантни за дипломската работа и соодветната научна област. Прашања може да постават и останатите присутни, во писмена форма и со согласност на Комисијата.

Кандидатот е должен да одговори на прашањата кои се во врска со темата и областа на дипломскиот труд.

**Член 67**

Оценувањето на дипломска работа, согласно решението за акредитација на студисктата програма се врши во пријава за испит или на посебен образец кој го потпи­шу­ваат членовите на комисијата. Комисијата дава оценка од 5 до 10.

Пријавата за дипломска работа, согласно решението за акредитација на студисктата програма со насловот на темата, составот на членовите на комисијата, еден примерок од дипломскиот труд и оценката од дипломскиот труд се приложуваат во досието на студентот.

На студентот кој целосно ја реализирал студиската програма му се издава уверение за завршен прв циклус студии со стекнатите кредити и звање согласно акре­дитацијата на студиската програма.

Уверението ги содржи и оценките за сите положени предмети, како и просечниот успех што го постигнал студентот. Просечниот успех е аритметичка средина на сите оценки, вклучувајќи ја и оценката од дипломскиот труд.

**Член 68**

На студентот кој добил оценка 5 за дипломска работа, согласно решението за акредитација на студисктата програма, може да му се из­даде уверение за положени испити, со забелешка дека нема изработено дипломскиот труд. Тој има право да го доработи истиот дипломски труд или да поднесе пријава за нов дипломскиот труд.

Студентот кој не пријавил дипломска работа, согласно решението за акредитација на студисктата програма во согласност со одредбите од овој Правилник, а ги положил сите испити предвидени со студиската програма, има право да пријави дипломска работа, согласно решението за акредитација на студисктата програма најдоцна до истекот на периодот за завршување на студиите, определен со член 62, став 2.

Рокот од предходниот став може да биде продолжен со одлука на Советот, по претходно поднесено образложено барање од страна на студентот за постоење на оправдани причини за продолжување на рокот.

Доколку студентот не постапил според став 2 или став 3 од овој член, го губи статусот на студент. Во таков случај, студентот има право повторно да изврши упис (реактивација на студиите), согласно овој Правилник.

 **Постапка за пријавување, изработка и одбрана на специјалистички труд**

**Член 69**

Овој член се однесува на студиските програми од втор циклус на студии кои се едногодишни специјалистички студии, или на двегодишни со кои студентите имаат можност со изработка на специјалистички труд по завршувањето на четвртата студиска година да се стекнат со диплома (меѓудиплома) со освоени 60 ЕКТС кредити од втор циклус на едногодишни (специјалистички) студии. Тие стекнуваат најмалку 240 ЕКТС кредити заедно со кредитите од првиот циклус на студии.

Специјалистичкиот труд од став 1 од овој член се пријавува, изработува и брани во постапка и на начин согласно овој Правилник со кои се регулира пријавување, изработка и одбрана на дипломски труд на четиригодишни студии за кој е предвидена одбрана. Исклучок може да постои само во делот на завршното оценување на специјалистичкиот труд кое може да биде описно („го одбранил специјалистичкиот труд“, односно „не го одбранил специјалистичкиот труд“), наместо нумеричко (на скала од 5 до 10), согласно студиската програма.

Во зависност од решението за акредитација на соодветна студиска програма студентите по соодветната програма по заваршување на четвртата студиска година има можност за изработка на дипломски труд со можност да се стекнат со диплома (меѓудиплома) со освоени 60 ЕКТС кредити од втор циклус на едногодишни (специјалистички) студии. Постапката за пријавување, изработка и одбрана е еднаква со постапката за специјалистички труд.

 **Постапка за пријавување, изработка и одбрана на магистерски труд**

**Член 70**

Магистерскиот труд е резултат на самостојна работа на студентот во којшто студентот ја обработува одбраната тема со примена на научни и стручни методи, со кој се дава научен придонес и преку кој студентот покажува дека се стекнал со соодветни компетенции во согласност со целите на студиската програма.

Магистерскиот труд од областите на уметноста и архитектурата може да биде изработен на начин кој е соодветен за подрачјето на уметноста во кое се подготвува трудот.

Магистерскиот труд треба да биде јазично, стилски и технички обликуван во согласност со современата методологија, техника и технологија за изработка на публикации.

Формата и правилата за изработка на магистерски труд се утврдени со Упатство за изработка на семинарска работа и есеј, дипломска работа и магистерски труд на АУЕ - ФОН.

Дополнителни стандарди и специфики за изработка на магистерските трудови согласно научното, односно уметничкото поле, може да определи Советот на единицата.

**Член 71**

Магистерскиот труд се пишува на македонски јазик, односно на јазикот на кој се реализира студиската програма (англиски, албански, ...).

Магистерскиот труд може да се изработува и на друг јазик, до­колку студиската програма е акредитирана како таква.

Во случаите од предходниот став, кандидатот има обврска да обезбеди превод на магистерскиот труд на македонски јазик.

**Член 72**

Студент на втор циклус едногодишни студии, може да пријави тема за магистерски труд најрано по запишувањето на десеттиот семестар и положени најмалку три испити.

Во случај на двегодишна студиска програма на втор циклус студии, студентот може да пријави тема за магистерски труд најрано по запишувањето на девети семестар, доклку ги положил сите испити од претходната година на студии.

 Пријавата за изработување на магистерски труд се поднесува на пропишан образец до Советот на единицата во рамките на која се организираат студиите од втор циклус.

Насловот на темата на магистерскиот труд го предлага кандитатот во договор со менторот.

 Составен дел на пријавата за изработување на магистерски труд е идејната скица на магистерскиот труд, која содржи наслов на темата, предмет на истражување, цели на истражу­вањето, образложение на работните хипотези и тези, образложение за научната, умет­ничката и стручната оправданост на темата, очекуван придонес и примена на резулта­тите од истражувањето, нацрт на содржината, план за работа, научни методи кои ќе се применат и преглед на литературата.

**Член 73**

Одлука за прифаќање на темата и предложениот ментор на магистерскиот труд донесува Советот.

Во текот на една академска година, еден наставник може да биде определен за ментор на најмногу 12 кандидати кои изработуваат магистерски трудови.

На барање на студентот, Советот може да му назначи екстерен ментор од друга високообразовна институција од земјата или од странство.

Екстерниот ментор треба да ги исполнува условите за ментор утврдени во овој Правилник.

Во случајот од став 3 на овој член, трошоците за екстерниот ментор ги сноси кандидатот по чие барање е назначен екстерен ментор.

Во текот на изработката на магистерскиот труд, на образложено барање на кандитатот или на менторот, Советот на единицата на која се организираат студиите може да донесе одлука за промена на менторот.

**Член 74**

Од прифаќањето на темата на магистерскиот труд започнуваат да течат роковите за изработка и одбра­на на магистерскиот труд. Студентот ги завршува постдипломските студии со успешна одбрана на магистерскиот труд.

Рокот од претходниот став е најмалку 6 месеци, а најмногу е 2 години.

По истекот на рокот од претходниот став од овој член, совет може, по барање на студентот, од оправдани причини, рокот за изработка и одбрана да го продолжи за уште една година (вкупно три години од денот на одобрувањето на темата).

Студент кој нема да ги заврши постдипломските студии согласно роковите од претходните ставови, или се откаже од веќе пријавениот и одобрен магистерски труд, има право да поднесе пријава за нов магистерски труд, кај истиот или друг ментор, согласно со постапката од член 72 од овој Правилник.

**Член 75**

Периодот на подготовка на магистерскиот труд под менторство трае најмалку четири месеци (т.н. менторска фаза).

 По завршување на менторската фаза, менторот поднесува извештај во форма на образложен предлог (менторско мислење) до советот.

Доколку мислењето е позитивно, советот формира комисија за оценка на магистерскиот труд.

 Комисијата за оценка на магистерскиот труд се состои од три наставници, од кои најмалку два треба да се од соодветната научна област. Менторот не може да биде претседател на комисијата.

**Член 76**

Студентот е должен да достави електронска верзија и три еднообразни примероци од магистерскиот труд (по еден за секој член на комисијата за оценка на трудот) во Архивата на АУЕ - ФОН.

Комисијата за оценка на магистерскиот труд е должна да го прегледа трудот и доколку нема забелешки да достави Извештај за оценка на магистерскиот труд, најдоцна 90 (деведесет) дена од денот на поднесувањето на трудот.

Доколку Комисијата за оценка на магистерскиот труд има забелешки, истите во писмена форма, најдоцна во рок од 90 дена од денот на поднесувањето на трудот, ги доставува до кандидатот заради постапување по истите. Рокот за доработка на магистерскиот труд не може да биде пократок од еден месец, ниту подолг од три месеци.

Доколку трудот биде изменет по барање на Комисијата за оценка, кандидатот е должен да достави три нови примероци од магистерскиот труд.

Во случајот од став 3 од овој член, Комисијата за оценка на магистерскиот труд е должна повторно да достави Извештај за оценка на трудот во рок од 30 дена од добивањето на примерокот од магистерскиот труд со направените измени.

Ако студентот не изврши промени во магистерскиот труд во рок од 90 дена, Претседателот на Комисијата за оценка на магистерскиот труд доставува известување до Советот.

Во случаите од ставот 6 на овој член, студентот го губи правото да го брани магистерскиот труд, но може да поднесе пријава за изработка на нов магистерски труд.

**Член 77**

Извештајот на комисијата за оценка на магистерскиот труд треба да содржи:

* назив на факултетот, одлуката со која е формирана комисијата, името и презимето на кандидатот, називот и темата на магистерскиот труд;
* предметот на истражување, релевантни податоци за подрачјето кое се истражува, методите кои се применувани во текот на истражувањето, како и резултатите од истражувањето;
* заклучок со предлог до Советот заснован на стручниот и научниот придонес на кандидатот.

Во прилог на извештајот на Комисијата за оценка на магистерскиот труд, се доставува извештај од базата на податоци за плагијати на МОН. Проверката е прифатлива доколку извештајот од проверките не надминува 30 проценти.

**Член 78**

По однос на извештајот на Комисијата за оценка, Советот донесува одлука врз основа на предлогот на Комисијата.

Доколку извештајот на Комисијата е негативен, односно ако не биде прифатен од страна на Советот, кандидатот има право да поднесе нова пријава за изработка на магистерски труд.

На седницата на која се разгледува извештајот на Комисијата за оценка, Советот може да побара доработка на магистерскиот труд.

Рокот за доработка на магистерскиот труд го утврдува Комисијата за оценка.

По изврше­ната доработка на магистерскиот труд, Комисијата повторно изготвува извештај за оценка на трудот.

**Член 79**

На седницата на која е усвоен извештајот на комисијата за оценка, Советот, со одлука формира Комисија за одбрана на магистерскиот труд.

Комисијата се состои од три наставници, од кои најмалку два треба да се од соодветната научна област. Менторот не може да биде претседател на комисијата. Комисијата за одбрана може да биде различна од Комисијата за оценка на магистерскиот труд.

Член на комисија за оценка и/или одбрана на магистерски труд не може да биде лице кое со лицето кое го изработува магистерскиот труд е роднина по крв во права линија до кој и да е степен, а во странична линија до четврти степен, или му е брачен другар, лице со кое живее во вонбрачна заедница, или роднина по сватовство до втор степен.

Членовите на комисијата оценка и/или одбрана на магистерски труд не смеат меѓусебно да бидат роднини по крв во права линија до кој и да е степен, а во странична линија до четврти степен, или да се брачни другари, лица кои живеат во вонбрачна заедница, или роднини по сватовство до втор степен.

**Член 80**

Пред одбраната на магистерскиот труд, студентот предава 6 (шест) истоветни приме­роци од последната верзија на трудот укоричени со тврд повез, како и еден примерок во електронска форма.

Еден од примероците од магистерскиот труд се става на јавен увид во библиотеката на АУЕ - ФОН.

**Член 81**

Терминот за одбрана на магистерскиот труд го утврдуваат меѓусебно кандидатот, менторот и членовите на комисијата, водејќи сметка за рокот од став 3 на овој член.

 Откако е утврден терминот за одбрана, менторот има обврска во Архивата на АУЕ - ФОН да пополни образец за датумот и часот кога ќе се организира одбраната.

 Одбраната може да се организира доколку од предавањето на образецот од предходниот став на овој член се поминати најмалку седум дена и доколку стручните служби потврдат дека документацијата од студентското досие е комплетирана и студентот ги исполнил во целост финансиските обврски кон АУЕ - ФОН.

**Член 82**

Одбраната на магистерскиот труд е јавна.

Одбраната започнува со воведно излагање на претседателот на комисијата за одбрана во кое ги изнесува биографските податоци за кандидатот, ги запознава присутните со темата на магистерскиот труд, како и со заклучокот од извештајот на комисијата за оценка.

По излагањето на претседателот на комисијата, на кандидатот му се овозмо­жува во траење (по правило) од 30 минути, да го изложи магистерскиот труд со главни­те резултати од истражувањето.

По излагањето на кандидатот, прашања поставуваат членовите на комисијата. Прашања во врска со магистерскиот труд можат да постават и останатите присутни, во писмена форма и преку комисијата.

Кандидатот треба да покаже дека владее со темата на магистерскиот труд и поседува продлабочени знаења од потесната научна област од која е магистерскиот труд.

**Член 83**

По завршувањето на одбраната на магистерскиот труд, комисијата за одбрана јавно ја соопштува оценката на одбраната на трудот.

Оценувањето се врши со две описни оценки: ,,го одбрани магистерскиот труд,“ и ,,не го одбрани магистерскиот труд,“.

За текот на одбраната се води записник во кој се внесува и оценката од став 2 на овој член.

Записникот го потпишуваат членовите на Комисијата.

Пријавата за магистерскиот труд со насловот на темата, составот на членовите на комисиите, извештајот (рецензијата), еден примерок од магистерскиот труд и оценката од магистерскиот труд се при­ло­жуваат во досието на студентот.

**Член 84**

По успешната одбрана, на студентот му се издава уверение за завршен втор циклус студии и стекнати 300 кредити и назив согласно акре­дитацијата на студиската програма.

 **Член 85**

На студентот кој не го одбранил магистерскиот труд, може да му се из­даде уве­рение за положени испити, со забелешка дека нема одбрането магистерски труд.

 **Звања**

**Член 86**

Лицето кое ги завршило додипломските студии се стекнува со назив дипломиран и додавка на соодветната област, ако со закон поинаку не е уредено.

Во меѓународниот промет и дипломата на англиски јазик, академскиот назив по завршување на додипломските студии е bachelor или baccalaureus, односно baccalaurea.

**Член 87**

Лицето кое по завршувањето на втор циклус студии стекнало најмалку 240 ЕКТС кредити, вкупно од прв и втор циклус студии, се стекнува со назив: дипломиран, односно специјалист од соодветната област, согласно решението за акредитација.

Лицето кое по завршувањето на втор циклус студии стекнало најмалку 300 ЕКТС кредити, вкупно од прв и втор циклус студии, се стекнува со назив: магистер на науки од соодветната област.

Лицето кое по завршувањето на втор циклус студии стекнало најмалку 300 ЕКТС кредити на студиските програми од прв и втор циклус студии од областа на уметностите се стекнува со назив: магистер на уметности, од соодветната област.

Во меѓународниот промет и дипломата на англиски јазик, научниот назив по завршување на постдипломските студии е master, Master of Science (MSc), односно Master of Arts (MA).

**Член 88**

Со завршување на стручните студии со 180 ЕКТС кредити се стекнува диплома со додавка на соодветната струка, ако со закон поинаку не е уредено.

Во меѓународниот промет и дипломата на англиски јазик, стручниот назив по завршување на првиот циклус на стручни студии е bachelor или baccalaureus, односно baccalaurea, со додавка на струката, ако со закон поинаку не е уредено.

.

**VII ДИПЛОМА И ДОДАТОК НА ДИПЛОМА**

 **Диплома и додаток на диплома**

**Член 89**

На студентот кој ќе ги изврши сите обврски по студиската програма за добивање на високо образование во кој било циклус на образование, АУЕ - ФОН и единицата на АУЕ - ФОН врз основа на евиденцијата што се води за него му издава диплома.

Со дипломата од ставот 1 на овој член се потврдува дека студентот завршил студиска програма од соодветниот циклус на студии и се стекнува со соодветен стручен или научен назив. Составен дел на дипломата е додаток на дипломата.

**Член 90**

Диплома и додаток на диплома ги потпишува Ректорот и деканот на единицата и се заверува со сув печат на АУЕ - ФОН.

Заедничката диплома и додаток на дипломата ја потпишуваат овластените лица на високообразовните установи кои организираат студиска програма за стекнување на заедничка диплома.

**Член 91**

Содржината и формата на дипломата и додаток на дипломата се определени со посебен акт пропишан од министерот надлежен за работите на високото образование.

 **Промоција**

**Член 92**

Промоцијата претставува свечено врачување на дипломите за завршени студии.

Дипломите од првиот и вториот циклус на универзитетски студии ги врачува деканот.

 **Одземање на диплома**

**Член 93**

На студент кој се стекнал со диплома, може да му се одземе издадената диплома, односно стекнатиот стручен или научен назив ако се утврди дека не ги исполнувал условите за добивање статус на студент на соодветната високообразовна установа, дека се здобил со стручен или научен назив спротивно на условите за стекнување на стручен, односно научен назив, утврдени со Статутот на АУЕ - ФОН или со закон.

**Член 94**

Условите и постапката за одземање на издадената диплома се утврдуваат со посебен правилник на АУЕ - ФОН.

**VIII ИЗДАВАЊЕ ДРУГИ ИСПРАВИ**

**Уверенија**

**Член 95**

 АУЕ - ФОН издава уверенија за целосно или делумно реализирана студиска програма и уверение за одбранет дипломски труд или специјалистички или магистерски труд.

**Член 96**

Уверението за целосно реализирана студиска програма се издава откако студентот ќе ги положи сите испити предвидени со студиската програма и ќе одбрани завршен труд, доколку истиот е предвиден со студиската програма.

 Уверението за целосно реализирана студиска програма се издава на образец пропишан од страна на министерот надлежен за работите на високото образование.

**Член 97**

 Уверение за делумно реализирана студиска програма се издава по претходно писмено барање од страна на студентот.

Уверението за делумно реализирана студиска програма се издава на образец пропишан од страна на министерот надлежен за работите на високото образование.

**Член 98**

 Уверение за одбранет дипломски или специјалистички или магистерски труд му се издава на студентот веднаш по завршувањето на одбраната.

Уверението за одбранет дипломски или специјалистички или магистерски труд се издава на образец пропишан од страна на АУЕ - ФОН.

 Уверението за одбранет дипломски или специјалистички или магистерски труд е потпишано од сите членови на комисијата за одбрана.

**Член 99**

АУЕ - ФОН може да одбие да издаде уверение ако студентот има доспеани а неплатени финансиски обврски кон АУЕ - ФОН.

**Потврди**

**Член 100**

 Потврдите ги издава референтот на Студентска служба, според базата на податоци од електронскиот систем, по претходно писмено барање од студентот.

 Одделни потврди може да издава ректорот, деканот, генералниот секретар, комисија или друга служба на АУЕ - ФОН.

 Потврдите се издаваат на образец пропишан од страна на АУЕ - ФОН.

**Член 101**

 Органот на основачот може, со одлука, да утврди одреден финансиски надомест за издавање на одделни потврди.

**Решенија**

**Член 102**

 Решенија издаваат органите или телата кои ги донесле.

**IX ПРЕОДНИ И ЗАВРШНИ ОДРЕДБИ**

**Член 103**

 Сите постапки за подготовка и одбрана на завршен труд започнати согласно Правилникот за начинот на пријавување, изработка и одбрана на специјалистички труд и Правилникот за условите, критериумите и правилата за запишување и студирање на прв и втор циклус универзитетски студии ќе се довршат согласно одредбите од овој Правилник.

 Доколку одредени одредби од Правилникот за начинот на пријавување, изработка и одбрана на специјалистички труд и Правилникот за условите, критериумите и правилата за запишување и студирање на прв и втор циклус универзитетски студии се поповолни за студентот ќе се применуваат до одбраната на завршниот труд.

 Одредбата од став 2 од овој член се однесува само на започнати постапки согласно Правилникот за начинот на пријавување, изработка и одбрана на специјалистички труд и Правилникот за условите, критериумите и правилата за запишување и студирање на прв и втор циклус универзитетски студии, а пред стапување во сила на овој Правилник.

**Член 104**

Со стапувањето на сила на овој Правилник престануваат да важат:Правилникот за начинот на пријавување, изработка и одбрана на специјалистички труд; Пravilnikот za organizirawe na poslediplomski studii (po klasi~niot sistem na studirawe) na Пrviot privaten univerzitet - FON и Правилникот за условите, критериумите и правилата за запишување и студирање на прв и втор циклус универзитетски студии.

**Член 105**

 Овој правилник стапува на сила и ќе се применува 8 дена по објавувањето во Билтенот на АУЕ - ФОН.

Одредбите од член 30 до член 36 коишто се однесуваат на електронската евиденција ќе се применуваат од академската 2020/21 година.

 **Претседател на Сенатот**

 **\_\_\_\_\_\_\_\_\_\_\_\_\_\_\_\_\_\_\_\_\_**

 **проф. д-р Оливер Илиев**

Образец 1 за обновување на статусот студент

